 የብሩንዲ ቀዳማዊት እመቤት ነጠላ ዜማ ለቀቁ 
የብሩንዲው ፕሬዚዳንት ፔሪ ንኩሩንዚዛ ባለቤት ቀዳማዊት እመቤት ዴንሴ ንኩሩንዚዛ፣ በሴቶች መብቶች መከበርና በጾታዊ ጥቃቶች ዙሪያ የሚያተኩርና ዜጎችን ለእኩልነት የሚቀሰቅስ አዲስ ነጠላ ዜማ መልቀቃቸው ተዘግቧል፡፡“ኡሞኬንዚ አሬንግዬ ኩቭየራ ጉሳ” ወይም ሴት ልጅ ከመውለድ በላይ ዋጋ አላት የሚል ትርጉም ያዘለ ርዕስ ያለውና የአገሪቱ ወንዶች ሴቶችን ዝቅ አድርገው መመልከታቸውን እንዲያቆሙ ጥሪ የሚያስተላልፈው የቀዳማዊት እመቤቷ ነጠላ ዜማ፤ የቪዲዮ ክሊፕ ተሰርቶለት በሳምንቱ መጀመሪያ በዩቲዩብ የተለቀቀ ሲሆን በርካታ ተመልካቾችን ማግኘቱንና በማህበራዊ ድረገጾች መነጋገሪያ መሆኑን ኦል አፍሪካን ኒውስ ዘግቧል፡፡ከፕሬዚዳንት ኑኩሩንዚዛ ጋር ባሳለፉት የ23 አመታት የትዳር ህይወታቸው አምስት ልጆችን ያፈሩት የ49 አመቷ ቀዳማዊት አመቤት ዴንሴ፤ አራት ደቂቃ እርዝማኔ ባለው የቪዲዮ ክሊፕ ላይ አንድ አባወራ ሚስቱን ሊደበድብ ሲሞክር ጣልቃ ገብተው ሲያስታርቋቸው ይታያሉ፡፡